Ichthys

ICHTHYS, Ichthys ( – „žuvis“) – vienas seniausių krikščionių simbolių, vaizduojamas kaip stilizuota žuvis, sudaryta iš dviejų susikertančių puslankių, kurių galai dešinėje pusėje prailginti už susikirtimo taško. Simbolio pavadinimas – iš graikiškų raidžių sudaryta Jėzaus Kristaus abreviatūra: I – Ἰησοῦς (Jėzus); X – Χριστός (Kristus); Θ – Θεοῦ (Dievo); Y – Yἱός (Sūnus); Σ – Σωτήρ (Išganytojas). Simbolį kaip slaptą tarpusavio atpažinimo ženklą naudojo pirmieji krikščionys, ypač jų persekiojimo laikotarpiu. Šnekamojoje kalboje vadinamas „žuvies simboliu“, „Jėzaus žuvimi“.Jonah Goldberg, Evolution of religious bigotry, Los Angeles Times, 2008 m. balandžio 1 d. Nuoroda tikrinta 2020-03-17.

 Kilmė 
Pirmieji simbolio vaizdai Romos katakombose datuojami II a. Simbolis minimas ir to laikotarpio krikščionių raštuose. Pirmųjų krikščionių tarpe išpopuliarėjo II a. pab., plačiai vartotas III–IV a. Romos imperijoje persekiojami krikščionys žymėję juo kelią į slaptas susitikimų vietas. Pasak senų pasakojimų, kai krikščionis kelyje sutikdavo svetimą žmogų, nupiešdavo kelio dulkėse vieną puslankį; jei sutiktasis pridėdavo antrą puslankį, abu žinojo, kad gali pasitikėti vienas kitu.Elesha Coffman, What is the origin of the Christian fish symbol?, Christian Hystory, Christianity Today. Nuoroda tikrinta 2020-03-17. Romoje graikiškai kalbančiuosius krikščionis lotyniškai vadindavo „žuvelėmis“ (pisciculi).

Žuvies simbolis krikščionybėje siejamas ir su Naujajame Testamente aprašomais įvykiais. Apaštalai Petras, Andriejus, Jokūbas ir Jonas buvo žvejai. Paklusdami Jėzaus Kristaus kvietimui tapti „žmonių žvejais“, jie metė žvejybą ir sekė Jėzumi (Mk 1, 17). Žuvis minima ir duonos padauginimo stebuklo aprašyme, kai prie Tiberiados ežero Jėzus Kristus pamaitino tūkstantinę žmonių minią penkiais duonos kepaliukais ir dviem žuvimis (Jn 6, 1–15).

Žuvies talismanas buvo paplitęs ir iki krikščionybės Senovės Egipte, Graikijoje, Mesopotamijoje. Buvo siejamas su vandeniu, simbolizavo gyvybę ir vaisingumą. Kai kuriose Rytų kultūrose panašūs simboliai buvo siejami su moteriškuoju pradu, galinčiu suteikti gyvybę.V. Korlienė, Edukacinė programa „Krikščioniškieji simboliai“ , Naujausios padoros, Lietuvos dailės muziejus, 2011 m. rugpjūčio 12 d. Nuoroda tikrinta 2020-03-17.Giedrė Naidzinavičiūtė, Įdomu: Nežinomos įprastų simbolių reikšmės, Delfi.lt. 2014 m. kovo 8 d. Nuoroda tikrinta 2020-03-17.

 Šiuolaikinėje kultūroje 
XX a. aštuntajame dešimtmetyje „Jėzaus žuvis“ pradėta vartoti ir šiuolaikinių krikščionių. Labiausiai paplitęs simbolio naudojimas automobilių eksterjere, dažniausiai kaip lipdukas automobilio gale su užrašu ar be jo – stengiamasi atbaidyti nelaimes ar parodyti, kad automobilio savininkas yra krikščionis.Chrystian Symbols. Fish (Ichthus), cross and crucifix , Religious Tolerance, 2009 m. lapkričio 17 d. Nuoroda tikrinta 2020-03-17. Nuo 1970 m. Jungtinėse Valstijose, Vilmoro mieste, Kentukyje, kasmet rengiamas Ichthus krikščioniškosios roko muzikos festivalis.Greg Robinson. Christian Rock Festivals. New York, The Rosen Publishing Co., 2009 m., p. 7.

 Išnašos 

 Šaltiniai 
 ICHTHYS. Visuotinė lietuvių enciklopedija, T. VII (Gorkai–Imermanas). – Vilnius: Mokslo ir enciklopedijų leidybos centras, 2005. ISBN: 5420015617.

Kategorija:Krikščionybės simboliai